AlexejDobrolubov/national_council_slovak_2010 huggingface dataset:
65. schôdza NR SR - 5.deň - A. dopoludnia
Dátum: 2022-05-03
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

60. Ďakujem. HLAS nikdy nevynechá príležitosť, aby ukázal, že je rovnaký ako SMER. To je naozaj dojemné teraz sledovať, ako si tu hrkútate. Pani Vaľová už ´ježišuje´. Bolo to pri dohode s USA, kde ste hlasovali rovnako. Potom to bolo pri postoji v očkovaní a teraz je pri tom, ako asistujete Ficovi v tom, že tu rozkladá právny štát, útočí na políciu, prokurátorov, súdy, na Európsku komisiu. Skrátka na všetkých, ktorí vedia, že to, čo tu Fico robil, nebolo nič iné ako organizovaný zločin. A ja chápem, že marketingovo sa snažíte pôsobiť tak príčetnejšie, slušnejšie a tie fotky so psíkmi sú na Facebooku, ale obsahovo ste stále tá istá strana, ktorá sa rozdelila, aby mala dokopy viac percent. A je to naozaj veľmi smutné, pretože Slovensko by naozaj potrebovalo normálnu sociálnu demokraciu a nie sociálnu demokraciu extrémistov a gaunerov, ktorí na námestiach kričia vulgarizmy a šíria konšpirácie. Koniec koncov nič iného sme ale od vás ani čakať nemohli. Pretože napriek všetkým tým pekným úsmevom, pekným fotkám a peknej grafike vy ste iba prezlečený SMER. Prázdna marketingová strana bez princípov a hodnôt.
65. schôdza NR SR - 4.deň - A. dopoludnia
Dátum: 2022-04-29
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

98. Ďakujem. Treba pomenovať, čo toto celé teatro je. Je to čistá obštrukcia, pričom všetky béčka, céčka a déčka SMER-u idú vystupovať len preto, aby ste natiahli čas, aby na tú väzbu nakoniec ani nebol dôvod. My dnes vidíme, že tie dva roky, čo ste tu každý deň pomaly robili tlačovku a spochybňovali všetkých, spochybňovali ste médiá, to je v poriadku, to je taký evergreen, potom ste spochybňovali policajtov. Tí istí policajti, ktorí predtým dali dole hrubokrkú mafiu, sú dnes veľkým problémom, pretože idú po krku vám, potom ste spochybňovali prokurátorov, potom ste spochybňovali sudcov. No a, samozrejme, ste spochybňovali svedkov, pretože to sú kriminálnici a vôbec vám nevadilo, že vy počas vašich vlád ste týchto istých kriminálnikov držali na najvyšších funkciách v štáte. Tá celá táto konšpirácia mala jediný cieľ, a to pripraviť si obhajobu pre to, aby ste nemuseli jedného dňa čeliť spravodlivosti. Každopádne dnes vidíme pod ťarchou dôkazov, kolega Pollák hovoril o tom, ako mu prišiel list z Úradu inšpekčnej služby o tom, že on a jeho rodina boli nezákonne ktovie kým lustrovaní OČTK len preto, že jeho otec bol poslanec za OĽANO. Takto fungoval váš mafiánsky štát. My nehlasujeme o tom, či Fico pôjde do väzby a vy to dobre viete. My hlasujeme o tom, či súd bude môcť posúdiť, či Fico pôjde, alebo nepôjde do väzby. To, že sa toho bojíte ako čert kríža, vypovedá o vás viac ako o nás. Každopádne ja budem, samozrejme, hlasovať za a myslím si, že poslanec protikorupčného hnutia, ktorý takto hlasovať nebude, nemá v takomto hnutí čo robiť.
65. schôdza NR SR - 3.deň - B. popoludní
Dátum: 2022-04-28
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

78. Ďakujem. Pán Blaha, vy ste taký ľudový zabávač v IV. cenovej, vy prídete a svojím toxickým prejavom tu to celé zasmradíte a potom víťazoslávne idete preč. Bolo dosť nechutné, ako ste začali kádrovať tuto kolegov, jeden je z OĽANO alebo zo SaS. Pokiaľ bol pán Baránik taxikár, tak aspoň na rozdiel od vás za svoj život spravil konečne nejakú produktívnu prácu, čo sa o vás povedať nedá, keďže vy ste boli vždy len zamestnanec štátu ako správny komunista, ktorý žiadnu hodnotu vytvoriť nevie. Celá tá vaša argumentácia, to je všetko jedna veľká konšpirácia. Teraz počúvame o tom, ako vy hovoríte o kriminálnikoch, Makó, Slobodník, Imrecze, vlastne to sú všetko kriminálnici, lebo konečne začali hovoriť na vašich ľudí. Predtým, keď títo istí podľa vás kriminálnici zastávali najvyššie funkcie v štáte, tak to neboli kriminálnici, to boli, to boli normálni ľudia pretože fungovali v rámci systému, slúžili vám, a preto boli v poriadku. Zrazu keď vypovedajú proti vám, tak sú to kriminálnici. Každopádne v tejto konšpirácii, samozrejme, nie je iba Matovič, Lipšic, Heger, Mikulec, Hamran, neviem, možno ešte pán Žilinka, lebo on to vlastne tiež nechal Špeciálnej prokuratúre, ešte aj pani prezidentka, teraz aj pani Jourová, ktorá miluje Matoviča, pritom ho asi nikdy v živote nevidela, ale veď v poriadku. Ja mám taký pocit, že keby Robert Fico na námestí zastrelí ženu a dieťa, tak vy poviete, že to je vlastne konšpirácia, za to môže Matovič, Lipšic a Heger, a, a budete rátať s tým, že tí vaši voliči vám to zjedia, možno vám to predsa len aj zjedia. A to, že po tých dlhých rokoch, keď vás v SMER-e majú iba za šaša, ste dnes podpredseda, vypovedá o tej strane viac ako dosť. Ďakujem.
65. schôdza NR SR - 3.deň - A. dopoludnia
Dátum: 2022-04-28
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

15. Ďakujem. Dnes tie dva roky spochybňovania polície, prokurátorov, sudcov a vlastne všetkých prichádza do finále. Dnes zisťujeme, dokonca že aj komisárka Jourová vlastne miluje Matoviča a vlastne aj ju možno riadi ten bájny bábkar Lipšic. Dnes, alebo kedy k tomu príde, rozhodujeme o tom, či je Fico nadčlovek, alebo obyčajný človek. Ešte pred tým, než príde tá tiráda poslancov novodobého paktu Ribbentrop - Molotov, teda komunistov a fašistov, toto treba jasne povedať. Budeme hlasovať o tom, či Robert Fico ako bežný občan bude môcť na základe rozhodnutia nezávislého súdu ísť alebo neísť do väzby. Nepošlú ho tam poslanci, nepošle ho tam Matovič, pošle alebo nepošle ho tam nezávislý súd. A je totálne paradoxné, že SMER viní koalíciu, že prenasleduje opozíciu. My dnes vidíme na základe dôkazov, na základe obvinenia, že počas vašich vlád ste nerobili nič iné, ako že ste zneužívali OČTK na ničenie opozície. Včera prišiel dôkaz z Úradu inšpekčnej služby o tom, že opoziční politici boli nezákonne lustrovaní a ich rodiny boli nezákonne lustrovaní. A tieto informácie išli nevedno kam, nevedno komu. My ale všetci vieme, že kam tieto informácie za vlády Fica asi mohli ísť, pretože vy sa teraz pozeráte do zrkadla a viníte nás za to, čo ste tu dvanásť rokov robili vy. A ja budem hlasovať tak, ako by som vydal za vydanie Matoviča alebo Mikulca. (Reakcie z pléna.) Budem hlasovať za.
60. schôdza NR SR - 7.deň - B. popoludní
Dátum: 2022-03-24
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

136. Ďakujem za slovo. Pýcha predchádza pád. Ja som počul, ako pán Tomáš hovorí, že HLAS je najsilnejšia politická strana. Ja si naozaj nepamätám, ktorými voľbami strana HLAS prešla, že sa takto titulujete. Chápem, že v tých prieskumoch vám to teraz vychádza, no ako sa hovorí, netreba vlka krájať ešte pred lovom. To som teraz povedal veľmi zle, nevadí. Každopádne vy ste boli doteraz v SMER-e, potom vám to marketingovo vyšlo, že bude lepšie, keď sa odtrhnete, a zrazu ste najsilnejšia strana, ktorá neprešla žiadnymi voľbami (zaznievanie gongu), takže s týmto treba ešte trošku dávať pozor. A ďalšia vec. Ja keď počúvam všetky tie návrhy, tristo miliónov tu, tristo miliónov tam, tristo miliónov tam, dôchodcom tu, tu-tu-tu-tu-tu, normálne ja žasnem, že za tých dvanásť rokov vašich vlád tu ešte nevzniklo nejaké dôchodcovské a sociálne eldorádo, kde všetci žijú s pätnástymi dôchodkami, kde sa všetci majú skvele, a napriek tomu tu všetci majú také platy, také dôchodky a také dávky, ako majú. A je to asi ako s tými vašimi 13. dôchodkami, ktoré ste desať rokov sľubovali, ktoré boli iba na bilbordoch a na konci ste ich schválili dva týždne pred voľbami ako volebnú korupciu. Takže toľko k tomu. (Ruch v sále.)
60. schôdza NR SR - 5.deň - B. popoludní
Dátum: 2022-03-22
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

40. Ďakujem. Pán minister, vy ste sa snažili dať opozícii také dobre mienené rady, že by... tá kritika má byť konštruktívna. No vidíme, že nevydalo, pretože lož, dezinformácia a populizmus, to je pracovný nástroj opozície, a vidíme, ako dokážu úplne v poriadku klamať ľuďom do kamier. Za... Jedno klamstvo, napríklad tá samotná zmluva, kde hovoria o miliónoch eur, no po prvé je to rámcová zmluva, takže sa zaplatí iba za to, čo bude dodané. A po druhé nie je to bratislavská firma, je to firma z východu. Po tretie to bude stáť sedem euro na deň, takže raňajky, obed, večera. Ale pán minister o tom asi povie viac. Každopádne som rád, že zaznel taký ten ekonomický argument okrem toho prvého solidárneho, pretože Slovensko je naozaj krajinou imigrantov. Stovky tisíc Slovákov žijú v zahraničí, odišli za lepšími pracovnými podmienkami a mnohí odchádzali pred totalitným režimom alebo pred vojnou aj v minulom storočí. Treba si ale uvedomiť, že tá vlna solidarity, ktorá tu bola a stále ešte je, tak nebude trvať večne. A ako sme zvyknutí aj vďaka tomu toxické... vďaka tej toxickej aktivite, čo opozícia často robí, veď už pán Pellegrini varuje pred migrantami, tak sa tá spoločenská nálada môže zmeniť. A my si naozaj musíme uvedomiť, že Slovensko potrebuje migráciu. Máme tu desiatky tisíc voľných pracovných miest dlhodobo voľných, ktoré nikto nechce robiť. A ak nám aspoň časť z tých ukrajinských utečencov na Slovensku ostane, tak to bude významný benefit pre našu ekonomiku, pre náš sociálny systém a koniec koncov pre všetkých dôchodcov, na ktorých bude pracovať viac a viac ľudí. Takže treba si uvedomiť aj ten systémový benefit utečencov, ktorí sú nám kultúrne, jazykovo blízki, ktorí chcú pracovať pre Slovensko, a toto treba zdôrazňovať, pretože tá toxicita za chvíľku príde a bude veľmi, veľmi škaredá. Ďakujem.
60. schôdza NR SR - 5.deň - B. popoludní
Dátum: 2022-03-22
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

18. Ďakujem. Ja som sa dopočul, pán Mazurek, že vy pomáhate Ukrajincom osobne, a teraz poviem naozaj bez akejkoľvek irónie, že vďaka za to, akože úprimne, je to pekné gesto, že idete takto príkladom. Naozaj teraz bez akýchkoľvek politických bodov. No zároveň, aby som vás iba nechválil, tak ma naozaj mrzí, že znova vytĺkate body na kríze, ako vlastne robíte dva roky, ale vlastne ako robíte celé svoje pôsobenie v politike. Doteraz váš predseda, ktorý je v europarlamente akurát tak na smiech, raz sa mesiac si spraví minútové videjko pred prázdnym plénom a tvári sa, ako bojuje za Slovákov. Vlastne chválil Putina a hovoril o tom, že to sú vlastne nejakí vojnoví štváči a Rusko na Ukrajinu nezaútočí, to sú všetko hoaxy, propaganda a tak ďalej. Tento status tuším zmazal alebo stiahol, takže toľko k tomu. A čo sa týka tej pomoci, no jasné, že, samozrejme, treba pomáhať aj Slovákom. Ale ekonomickí experti hovoria, že inflácia je veľmi závažný problém a akékoľvek plošné riešenia sú nebezpečné, pretože budú stáť veľmi veľa peňazí a v konečnom dôsledku pomôžu tým, ktorí majú najväčšiu spotrebu, takže vlastne tým, čo sú najbohatší. Ak chceme naozaj ľuďom pomáhať, tak najlepšia cesta, aby sme jednak boli zodpovední k rozpočtu, a jednak aby to malo zmysel, je cielená pomoc tým, ktorí sú najviac ohrození infláciou. A toto sú systémové riešenia, ktoré neprídu zo dňa na deň, ktoré naozaj treba premyslieť, pretože my nebudeme robiť politiku high buy a tuto si z boku strihať rôzne riešenie, ktoré nemajú žiadny zmysel, takže toľko k tomu. A ak chcete niekomu poďakovať zo zvýšenú ceny energií, keďže my ruský plyn ani ropu sme neprestali dovážať ani v najbližšej dobe tak nespravíme, to nikto nehovorí, tak poďakujte tomu pánovi Putinovi, ktorý bol doteraz chválený aj vašimi zástupcami. Ďakujem.
58. schôdza NR SR - 1.deň - A. dopoludnia
Dátum: 2022-02-18
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

93. Ďakujem. Obrana mafie by nevyzerala inak ako to, čo robí opozícia. Ten príbeh je od začiatku veľmi jasný a priehľadný. Najprv to začalo tým, že sa spochybňovali ľudia, čo vypovedajú. To sú kajúcnici, to sú vlastne zločinci, kriminálnici, to sú, to sú zlí ľudia. A potom zabúdame na to, že to sú presne ľudia, ktorých ste vy dosadzovali do najvyšších funkcií v štáte. To nie sú naši ľudia, to sú vaši ľudia, ktorí sa už nemohli pozerať na to, v akom stave ste ten štát nechali. Potom ste začali spochybňovať vyšetrovateľov. Tí istí ľudia, ktorými ste sa hrdili, keď dávali dole hrubokrkú mafiu, sú dnes tí najhorší kriminálnici. Ale keď nedá sa nič trestného, tak aspoň nabrýzgať, aspoň nabrýzgať. A keď už ani tí vyšetrovatelia nestačia, tak potom idete do sudcov, lebo, samozrejme, každý sudca, ktorý má iný názor ako vy, je zapredaný alebo sa pozná s Monikou Tódovou, alebo, neviem, všetko možné, alebo je to Matovičov panák, alebo čo si vymyslíte. Jednoducho, každého, čo ide proti vám, spochybniť. Napriek tomu, že títo ľudia, to nie sú ľudia, ktorých sme dosadili my, to sú ľudia, ktorí sú v systéme dlhé roky, a doteraz ich profesionalitu nikto nespochybňoval. A mňa nezaujímajú pojmy a dojmy. Mňa zaujímajú fakty. A tie fakty sú jasné. Krajský súd jasne v uznesení uviedol, že nie sú dôvody na začatie trestného stíhania. A sám seba sa pýtam, že na koho strane v tomto boji je Generálna prokuratúra, ktorá veľmi účelovo vo svojom uznesení používa vytrhnuté veci z odposluchov. Ďakujem.
55. schôdza NR SR - 9.deň - A. dopoludnia
Dátum: 2022-02-16
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

36. Ďakujem za slovo. Pán Kočiš, váš prejav bol tak o 4 triedy kultivovanejší ako prejav vašich predrečníkov, napriek tomu ma vždy dokáže fascinovať tá miera nenávisti, toxicity a klamstiev, ktoré vaše hnutie dokáže priniesť do verejnej debaty. Poďme radšej k dátam, pome radšej k faktom. Po prvé azylanti nie sú, nie sú migranti. Azyl je otázkou medzinárodného práva. Dostať azyl nie je len tak. A to azylanti nie sú žiadne milióny arabských migrantov, ktorí sem chodia, to je fakt. Poďme teraz na čísla. V roku 2021 Slovensko udelilo azyl 29 osobám, v roku 2020 jedenástim osobám - žiadne hordy migrantov. 29 udelených azylov za minulý rok. Pome znova k číslam. Áno, presne, z... naše matky, deti si zaslúžia viac. Dúfam, že preto podporíte daňovo-odvodovú reformu, ktorá chce dať 200 euro pracujúcemu človeku na jedno dieťa. Ale celkové náklady tohto zákona na tento rok sú okolo 65-tisíc euro. Za rok sa narodí približne toľko detí, to znamená, že kebyže tieto náklady nemáme, tak dáme euro na jedno dieťa. To nič nezmení. A po druhé tento integračný príspevok máme najnižší v Európskej únii. Najnižší, my sme na chvoste. Česi dajú za rok 8 000 eur integračný príspevok, my dáme za pol roka 2 700 - a to je všetko. To je všetko, pretože ten azylant dostane iba 30 euro na mesiac a jedlo trikrát denne. Vy by ste im aj to zobrali, ale poďme späť k dátam. Sme na chvoste, dávame najmenej, oveľa menej ako Česi a 29 azylantov za minulý rok.
55. schôdza NR SR - 8.deň - A. dopoludnia
Dátum: 2022-02-15
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

60. Ďakujem za slovo. Ďakujem za úprimný prejav, za seba môžem povedať, že túto reformu podporím, či už v prvom, alebo v druhom čítaní a moju plnú dôveru má premiér a ministerka. Ja mám niekedy pocit, že na Slovensku my všetci chceme reformy, všetci chápeme, že treba zmenu. Ale my chceme tú čokoládu bez cukru, chceme tú kávu bez kofeínu a chcem vyhrať maratón bez toho, aby sme to museli zabehať. Pretože či to už je súdna reforma, alebo reforma zdravotníctva, tak stále sú tam tie isté argumenty, že všetci vieme, že ten systém nijako nefunguje, všetci vieme, že ho treba zmeniť a zmena bolí. A akonáhle sa rozmýšľa o presunutí nemocnice alebo súdu, tak všetci začnú protestovať, pretože ako keby je prvoradé, aby ten súd alebo nemocnica boli práve v mojej obci alebo v mojom meste a druhoradé je, či ten súd, alebo nemocnica pracujú kvalitne, či tá zdravotná starostlivosť je dobrá, či ten sudca je kompetentný a odborný ako kebyže do toho, na ten súd a do tej nemocnice chodíme každý týždeň. Takže ja verím, že pokiaľ budú aj tie zmeny a presne sú to dobre odkomunikované, tak táto reforma prejde. Verím, že v druhom čítaní sa tie pripomienky rôznych koaličných strán vyriešia, pretože naozaj táto vláda má mandát na to, aby robila zmeny. A už dnes je neskoro a pokiaľ sa kvôli nejakým malichernostiam alebo politikárčeniu tieto reformy neschvália, tak budúce generácie nám to veľmi nepekne odplatia. Ďakujem.
55. schôdza NR SR - 6.deň - B. popoludní
Dátum: 2022-02-10
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

193. Ďakujem za slovo. Lukáš, tvoje vystúpenie v rozprave bolo veľmi dôležité z hľadiska toho, že ty si človek, ktorý tieto veci videl v praxi. Treba ešte podotknúť, že tento návrh zákona nebol robený na kolene, nebol robený z nejakého rozmaru a z pojmov a dojmov. Tá diskusia bola naozaj poctivá. Mali sme tam zástupcov polície, zástupcov NAKA a vyšetrovateľov, ktorí stíhajú drogovú trestnú činnosť a sami nám povedali, to boli ich slová, že tie tresty sú príliš prísne, oni s tým majú problémy, zahlcuje ich to a musia naozaj riešiť pár nešťastných mladých ľudí, ktorým tie drakonické tresty zničia celý život a prekazia nádej na lepšiu budúcnosť. My sme počuli tie príbehy rodín, počuli sme tie príbehy mladých a ja sa pýtam, že keď má ten trest nejako odradiť tých ľudí, tak prečo stále toľko ľudí fajčí marihuanu. No je to jednoduché, pretože, samozrejme, sa všetko nedá zistiť a potom, keď niekoho chytia, tak ten nešťastník, ktorý má pri sebe gram, dva gramy marihuany, tomu vymerajú ako niekoľko dávok, tak tento nešťastník, ktorý nemusí byť zlý človek, ktorý študuje, pracuje, ktorý je dobrým otcom rodiny, dobrým zamestnancom, ktorý prispieva do spoločnosti končí na roky rokúce vo väzení. A toto je elementárna nespravodlivosť, ktorú ideme týmto návrhom zákona zmeniť. A ja dúfam a verím, že tento návrh si získa podporu tohto parlamentu do druhého čítania, ak bude treba, tak ho v druhom čítaní vylepšíme a konečne tento parlament podá ruku tým mladým ľuďom, ktorí dnes sedia na dlhé roky vo väzení za nerozvážnosť. Ďakujem.
60. schôdza NR SR - 3.deň - A. dopoludnia
Dátum: 2022-03-17
Poslanec: Saková, Denisa (-)
Druh vystúpenia: Vystúpenie s faktickou poznámkou

38. Ďakujem veľmi pekne všetkým kolegom za faktické poznámky. Ja by som len doplnila kolegu pána poslanca Saloňa, že áno, tých tabuliek bolo, ako som spomínala, zhruba tisíc, ktoré sa odovzdali naspäť ministerstvu financií, a boli kryté aj finančným prostriedkami a bolo to na základe analýz Útvaru hodnoty za peniaze, s ktorými sme dlhé roky bojovali a sme sa ich snažili presvedčiť, že ten stav Policajného zboru, alebo resp. počet tabuľkových miest nie je taký, ako oni hovorili, že je veľký v porovnaní s ostatnými krajinami Európskej únie, pretože veľakrát porovnávali čiste štátnu políciu s naším Policajným zborom, ale zabudli porovnať polície, ako je to napríklad v Čechách, je tam Polícia hlavného mesta Prahy, máme ozbrojené zložky armády, ktoré sú napríklad v Taliansku ako carabinieri alebo gendarmerie, a takéto veci neporovnávali a potom došlo k takýmto skresleným údajom a, žiaľ, o tieto tabuľky Policajný zbor prišiel. Ja len dúfam, keď pozeráme na súčasnú situáciu, čo sa nám deje na východnej hranici, pozeráme na to, že už náš Policajný zbor musel žiadať o pomoc Českú republiku, a je tam delegovaných 500 policajtov z Českej republiky, a keď pozriem na to, čo vláda schválila včera, že vlastne dočasné útočisko ideme poskytovať aj osobám, ktoré dostali medzinárodnú ochranu z tretích krajín na Ukrajine ešte pred 24. februárom, ja len pevne dúfam, že bezpečnostnú situáciu, ktorá nás čaká v budúcich mesiacoch vzhľadom na tieto rozhodnutia vlády, bude Policajný zbor zvládať. Ďakujem.
58. schôdza NR SR - 2.deň - A. dopoludnia
Dátum: 2022-02-22
Poslanec: Saková, Denisa (-)
Druh vystúpenia: Vystúpenie v rozprave

62. Ďakujem veľmi pekne za slovo. Všetkým kolegom ďakujem za faktické poznámky a možno asi len dva také postrehy. Áno, rozpustenie tímu Oblúk, ktorého sme boli svedkami pred dvoma týždňami približne, tak ako povedal pán poslanec Pčolinský, bolo pod zaujímavým rúškom, pretože, tajomstva, pretože dokonca ešte pán policajný prezident na to, aby túto svoju, toto svoje rozhodnutie zdôvodnil, tak povedal, že sú slabé personálne kapacity na inšpekcii a po druhé nevedeli nadriadení, čo tím Oblúk robí. Takže on v podstate len priznal, o čo im išlo a čo my nieže sa tu dohadujeme, ale čo my tu už dávno všetci vieme, pre istotu niečo rozpustili, aby na tím vyšetrovateľov nemohli niečo mať a nemohli na ňom pracovať. A tak ako to bolo spomenuté, takisto aj tím Kuciak bol rozpustený, ale s jedným veľkým rozdielom, tam už bola podaná obžaloba, a hlavne všetci vyšetrovatelia z tímu Kuciak išli do iných vyšetrovacích tímov, kde sa ďalej vyšetrovala Threema a všetko, čo v Threeeme bolo napísané. A bolo jasne deklarované, že pokiaľ na súde bude potrebné znova priložiť nejaké iné dôkazy, vyšetrovatelia do tohto tímu Kuciak budú prinavrátení. A, pán Hus, pokiaľ vy tu hovoríte o nejakej trestnej činnosti páchanej na krajskom alebo okresnom riaditeľstve, ja si myslím, že je povinnosťou pána poslanca dať trestné oznámenie a nie to tu prečítať z PC-čka. Ďakujem veľmi pekne.
55. schôdza NR SR - 8.deň - B. popoludní
Dátum: 2022-02-15
Poslanec: Saková, Denisa (-)
Druh vystúpenia: Vystúpenie s faktickou poznámkou

32. Ďakujem veľmi pekne za slovo. Pôjdem tak poporade. Vážený pán poslanec Dostál aj poslanec Lehotský, ja som hovorila, resp. takto, ja som citovala vášho člena vlády, bývalého premiéra. To bolo všetko, čo som povedala. Ostatné korupčné veci ohľadne pani ministerky Kolíkovej, ktoré sa preberali v médiách, som ani náhodou nespomenula, takže to si priložte ruku na srdce. Ďalej, pán Dostál, mohli ste si prečítať tú celú správu NKÚ, pretože k tej správe NKÚ sme dali pripomienky ako ministerstvo vnútra a škoda, že ste sa dotkli len tej časti ohľadom jednotlivých budov a jednotlivého investičného majetku, pretože poviem vám také tajomstvo. V rámci reformy ESO sa pod krídla okresný úradov zintegrovalo ďalších 10-tisíc zamestnancov štátnej a verejnej správy, ktoré pod ministerstvo vnútra vtedy nepatrili, a je rozumné a je pochopiteľné, že asi sedeli v nejakých budovách, ktoré potom prešli na ministerstvo vnútra. Žiaľ, nechceli sme ich odtiaľ vyhodiť a nemali sme ich kam vyhodiť. A keď už sa bavíme o tých úsporách, čo bola jedna miliarda eur, pán bývalý minister financií Kažimír vám ich presne ukáže a povie vám, že veľmi veľká časť z nich išla na platov prokurátorov a na platov sudcov, čo sa ušetrilo. A čo sa týka ešte jednej poznámky. Pán Lehotský, viete, ja som sedela s pani ministerkou v jednej relácii, kde povedala, že koľko bude mať sudcov na ktorom súde, tak to si potom prebere s predsedom súdu a sa rozhodnú, koľko sudcov tam zostáva a koľko nie. A práve v mojom príhovore, keby ste počuli, som hovorila o tom, že sa možno spraví, nieže možno, mala sa spraviť analýza, tak ako sa spravila v rámci ESO, ako, koľko spisov má každý sudca, ako dlho trvajú dané jeho spisy, aká história vplýva na počet týchto spisov a potom by sa nemusela pani ministerka baviť s každým predsedom súdu, koľko sudcov bude mať na novom súde a koľko ich nebude mať.